Osvrt  na  knjigu  iz  „EINSICHT-AKTUELL",  prosinac  1987.,  str.  110-112: 


ALBERT  MOCK:  „ABSCHIED  VON  LUTHER  -  PSYCHOLOGISCHE  UND 
THEOLOGISCHE  REFLEXIONEN  ZUM  LUTHERJAHR  („OPROŠTAJ  OD  LUTHERA  - 
PSIHOLOŠKE  I  TEOLOŠKE  REFLEKSIJE  POVODOM  LUTHEROVE  GODINE") 

KOLN,  1985. 


Kolnski  profesor  psihologije  i  katolički  svećenik  Albert  Mock  objavio  je  1985.  malu  knjigu 
naslova  „Abschied  von  Luther  -  psychologische  und  theologische  Reflexionen  zum 
Lutherjahr"  -  Oproštaj  od  Luthera  -  psihološke  i  teološke  refleksije  povodom  Lutherove 
godine"  kod  izdavača  Luther-Verlag  u  Kolnu.  Mock  se  trudi  dokazati  da  su  kod  Luthera  bili  u 
igri  momenti,  koji  su  do  sada  bili  potpuno  nezapaženi  ili  pogrešno  prosuđivani.  Nakon 
kratkog  pregleda  o  službenim  aktivnostima  u  „Godini  Lutherova  jubileja",  Mock  uspoređuje 
slike  o  Lutheru  kod  katoličkih  i  ne-katoličkih  autora,  i  dolazi  do  iznenađujućeg  zaključka  da  su 
se  i  na  katoličkoj  strani  već  odavno  udomaćile  predodžbe  o  Lutheru,  koje  više  odgovaraju 
ekumenskim  ili  ostalim  ideološkim  pustim  željama,  nego  li  solidnom  istraživanju  povijesnih 
izvora.  Ponajprije  bi  djelo  crkvenog  povjesničara  iz  Mainza  Josefa  Lortza,  karakterističnog 
naslova,  „Die  Reformation  in  Deutschland"  -  „Reformacija  u  Njemačkoj"  (1939.  i  1940.) 
„dovelo  istraživanje  o  Lutheru  u  smjer,  koji  ne  vodi  istini,  nego  odvodi  od  nje"  (str.  22).  Ovaj 
pristup  bi  zatim  Lortzovi  učenici  Manns  i  Iserloh  dosljedno  do  kraja  zastupali:  Luther  bi  bio 
veliki  molitelj,  otac  vjere  itd.  Daleko  zanimljivije  bi  bilo  to  što  ekonomski  pravnik  iz  Bonna 
Dietrich  Emme  u  svojem  djelu  „Martin  Luther  -  Seine  Jugend-  und  Studentenzeit  1483  - 
1505  -  Eine  dokumentarische  Darstellung"  -  „Martin  Luther  -  njegova  mladenačka  dob  i 
studentske  godine  1483.-1505.  -  dokumentarni  prikaz")  (Bonn,  1983.)  ima  za  reći  -  ova 
knjiga,  prema  Mocku,  „čini  zapravo  sve  dosadašnje  životopise  o  Lutheru  makulaturom"  (str. 
22).  U  isti  niz  značajnih  djela  pripada  i  djelo  „Der  frohliche  Streit  und  VVechsel"  -  „Radosna 
rasprava  i  izmjena"  (1980.)  Theobalda  Beera,  koje  istražuje  Lutherove  filozofske  temelje  i 
njegove  teološke  nacrte  u  vremenu  od  1509.  do  1511.  godine  na  temelju  opsežnog 
istraživanja  izvora. 

Kao  psiholog,  Mock  se  bavi  motivima  Lutherovog  razvoja,  pozivom  (zvanjem),  i  ponajprije 
premalo  uvažavanim  izjavama  u  njegovim  Govorima  kod  stola  (Tischreden).  Postaje 
„evidentno  da  se  u  (Lutherovoj)  osobi  pojavljuje  upravo  klasičan  primjer  manično-depresivne 
bolesti"  (str.  32).  Do  sličnih  su  rezultata  došli  na  prijelazu  stoljeća  već  i  katolički  istraživači 
Luthera  Denifle  i  Grisar  u  svojim  poznatim  životopisima  o  njemu,  djelima  koje  današnji 
istraživači  označuju  zastarjelima,  no  koje  Mock  nasuprot  preporučuje  kao  „prijeko  potrebnim 
priručnicima"  (str.  120). 


Lutherov  odgoj  u  roditeljskoj  kući  bio  je  vrlo  strog.  Kao  što  proizlazi  iz  Govora  kod  stola, 
Luther  je  nerijetko  dobivao  batine  do  krvi.  U  svojoj  nevolji  bježao  je  tada  ujedan  od  pobližih 
samostana.  Emme  je  dokazao  da  se  Lutherov  otac  nije  iselio  iz  svog  rodnog  kraja  u  Mohri 
zbog  toga  što  nije  dobio  nasljedstvo,  nego  zbog  toga  što  je  (barem)  učinio  zločin  ubojstva. 
„Za  prosuđivanje  Luthera  ovaj  je  događaj  kao  i  kasnije  pravne  svađe  njegovog  oca  Hansa 
Luder  imao  traumatsko  značenje,  premda  tada  još  nije  bio  rođen.  Lutherov  otac  Grolš-Hans 
(veliki  Hans)  i  njegov  brat  Klein-Hans  (mali  Hans),  koji  je  za  njim  došao  u  Mansfeld,  bili  su 
skloni  naprasitosti  i  tučnjavi,  zbog  čega  su  Luderovi  tu  i  tamo  imali  sudske  probleme.  To  bi 
mogao  biti  bitan  motiv  oca  što  je  svog  upadljivo  nadarenog  sina  Martina  dao  na  studij  prava 
kako  bi  u  svojoj  obitelji  imao  kompetentnog  pravnika"  (str.  33).  Još  u  godini  njegova  ulaska  u 
Red  nakon  ispita  za  magistra  (dakle,  1505.),  otac  mu  je  kupio  skup  „Corpus  iuris  civilis",  i  sam 
Luther  si  je  u  Gothi  malo  prije  toga  nabavio  pravne  knjige.  Pomisao  na  neki  dugo  planirani 
ulazak  u  samostanski  Red  nije,  dakle,  postojala.  I  Lutherova  mladost  nije  bila  baš  kreposna. 
Kasniji  će  mu  protivnici  predbacivati  njegov  „neotesani  život",  njegovo  „kurvanje  i 
pijančevanje".  Sam  Luther  im  u  svojim  Govorima  kod  stola  daje  za  pravo:  da  je  „svoju 
mladost  proživio  izgubljeno  i  prokleto"  (str.  38). 

Godine  1501.  Luther  je  u  Erfurtu  započeo  studij,  a  1502.  postao  je  baccalaureus  (najniži 
akademski  stupanj,  op.  prev.).  Kao  takav  imao  je  pravo  nositi  mač,  ali  ga  pod  prisegom  nije 
smio  koristiti.  Razračunavanja  i  tučnjave  među  studentima  bile  su  na  dnevnom  redu,  dvoboji 
mačevima  također.  U  Govorima  kod  stola  o  tome  se  izričito  ne  može  ništa  naći,  jer  je  Luther 
htio  i  morao  izbjeći  sudski  progon  kako  ne  bi  izgubio  svoju  funkciju  uzora.  No,  jedan  bitan 
odlomak,  koji  Mock  navodi,  citirat  ćemo  ovdje:  „Kad  je  (Luther)  išao  kući  (od  Erfurta  za 
Mansfeld),  nesretnim  se  slučajem  vrhom  svog  mača  ranio  i  ozlijedio  arteriju  na  golijenu.  Bilo 
je  to  na  jednom  usamljenom  mjestu,  otprilike  toliko  udaljeno  od  Erfurta  kao  Eutzsch  od 
Wittenberga.  Na  sreću,  bio  je  u  pratnji  svog  studijskog  kolege.  Luther  je  izgubio  strašno  puno 
krvi.  Kod  pritiska  žile  palcem  kako  bi  se  zaustavilo  krvarenje,  bedro  mu  je  opasno  nateklo. 
Konačno  je  njegov  prijatelj  doveo  kirurga  iz  grada,  koji  je  previo  ranu.  Tada  je  u  smrtnom 
strahu  povikao:  '0  Marijo  pomozi!  Tada  mi  bješe,  reče  on,  kao  da  sam  uminuo  u  Mariji.'  U 
noći  se  rana  opet  otvorila.  Onesvijestio  se  i  još  jednom  zazvao  B.  D.  Mariju.  To  je  bilo  u 
utorak  nakon  Uskrsa  (18.  travnja,  godine  1503.)"  (iz  jednog  Govora  kod  stola  od  studenog 
1531.,  Mock,  str.  40).  Pozivajući  se  na  Emmea,  Mock  dalje  izvodi  da  bi  ozljeda  arterije  bila 
tipična  zaštitna  tvrdnja  ili  laž  iz  nužde  (str.  40).  U  stvarnosti  bi  došlo  do  dvoboja  sa  studijskim 
kolegom  Conradusom  Wigantom,  čiji  se  trag  od  tada  gubi  -  zbog  zabranjenog  dvoboja  morao 
je  napustiti  fakultet.  Sam  Luther  je  bio  ekskomuniciran,  a  pridržano  odriješenje  pribavio  si  je 
očito  u  pobližem  samostanu  u  Erfurtu.  Tu  je  vjerojatno  došlo  do  prvog  osobnog  kontakta  s 
Augustincima. 

Dana  3.  srpnja  1503.  Erfurtsko  se  sveučilište  odreklo  svoje  zasebne  nadležnosti  prava 
sudovanja,  i  podložilo  se  glavnom  sudu  u  Erfurtu.  Ovo  (duhovno)  sudište  moglo  je  za  kaznu 
dosuditi  privremeni  zatvor  u  neki  samostan  (tako  Emme  u  „Luthers  erste  Klosterzeit"  - 
„Lutherov  prvi  boravak  u  samostanu";  u:  THEOLOGISCHES,  rujan  1987.,  str.  37). 


Nakon  što  je  Luther  magistrirao  zajedno  s  još  šesnaest  drugih  kandidata  6.  siječnja  (prema 
Emmeu:  „Warum  ging  Luther  ins  Kloster"  -  „Zašto  je  Luther  otišao  u  samostan", 
THEOLOGISCHES,  siječanj  1985.,  Sp.  6190)  ili  7.  siječnja  1505  (prema  Mocku,  str.  41),  ,,u  vezi 
s  magistarskim  ispitom,  na  kojem  je  i  Luther  sudjelovao  (...)  umro  je  Hieronymus  Buntz  još 
prije  svečanog  uvođenja  u  magisterij,  jedan  od  sedamnaest  kandidata  i  Lutherov  prijatelj" 
(str.  41). 

Prema  Emmeu,  tako  Mock,  bi  „Luther  17.  lipnja  1505.  godine  stupio  u  erfurtski  samostan 
Augustinaca-eremita,  jer  je  s  velikom  vjerojatnošću  ubio  studijskog  kolegu"  (str.  39)  ... 
upravo  navedenog  Hieroymusa  Buntza.  „Seitenstiche"  -  „postrana  probadanja"  zbog  kojih  je 
ovaj  prijatelj  umro,  i  što  je  Luther  u  svojim  Govorima  kod  stola  često  spominjao,  nisu, 
nasuprot  uljepšavajućim  prikazima  nekih  Lutherovih  životopisaca,  „normalni  pleuritis  (upala 
porebice),  nego  ubodi  bodeža"  (str.  42).  „Ova  je  borba  imala  kvalitetu  gnjevne  tučnjave 
noževima,  dok  je  dvoboj  mačevima  bio  manje  afektivan.  Možda  Luther  nakon  borbe  sa 
Wigantom  više  nije  smio  nositi  mač?  Budući  da  smrt  Hieronymusa  Buntza  nije  neposredno 
nastupila,  mogla  se  zamagljeno  i  višeznačno  deklarirati  kao  upala  porebice  (pleuritis).  Samo 
su  upućeni  znali  da  je  smrt  izazvana  u  afektu  'nespretnošću'.  Malo  po  malo  procurile  su 
prave  okolnosti  o  'upali  porebice'  ili  "Seitenstiche"-"postrana  ubadanja"  na  vidjelo,  barem  u 
užem  krugu  znanaca,  i  dovele  Luthera  u  krajnje  tešku  nevolju"  (str.  42).  „Najvjerojatnije  je 
Luther  nakon  obrane  magisterija  sa  Hieronymusom  Buntzom  upao  u  prepirku,  te  je  zbog 
svoje  lake  razdražljivosti  posegnuo  za  bodežom,  i  pri  tome  u  afektu  tako  nesretno  među 
rebra  pogodio  svog  prijatelja  i  smrtnosno  ga  ranio,  da  je  ovaj  kratko  nakon  toga  umro  zbog 
posljedica  ove  ozljede.  Ovo  je  u  svakom  pogledu  najvjerojatnije  i  psihološki  najuvjerljivije 
tumačenje,  ne  samo  događaja  u  vezi  smrti  Hieronymusa  Buntza,  nego  i  Lutherova 
prenagljenog  stupanja  u  samostan,  kao  i  njegovih  predbacivanja  samom  sebi,  koja  su  od  tada 
snažno  započela,  i  tjeskobno  sjećanje  na  smrt  prijatelja"  (str.  43).  I  jedan  Lutherov  Govor  kod 
stola  iz  godine  1532.  je  s  time  u  vezi  vrlo  poučan:  „Prema  jedinstvenoj  Božjoj  odluci  postao 
sam  monah  kako  me  ne  bi  uhitili.  Inače  bi,  naime,  bio  vrlo  lako  uhvaćen.  No,  tako  to  nisu 
mogli,  jer  se  cijeli  Red  za  mene  zauzeo"  (str.  43). 

Nakon  magisterija  Luther  je  20.  svibnja  započeo  studij  prava.  Kratko  nakon  toga  jedan 
izvjesni  student  Radken  tragično  je  preminuo.  Njegov  dobrotvor,  kardinal  Peraudi,  kod  svoje 
je  istrage  očito  naišao  na  slučaj  Luther/Buntz.  Kako  god  da  je  stvar  za  Luthera  završila,  bio  je 
ekskomuniciran  (zbog  vjerolomnosti  prisege)  i  protjeran  sa  sveučilišta. 

Dana  2.  lipnja  1505.  godine  Luther  je  imao  poznati  doživljaj  kod  Stotterheima  (oluja  - 
Lutherov  zavjet  -  „Sveta  majko  Ana,  pomozi  mi,  želim  postati  monah").  ,,U  svakom  slučaju  je 
Luther  sada  mogao  i  svom  ocu  pružiti  uvjerljiv  motiv  svog  napuštanja  studija  prava  i  svoj 
ulazak  u  samostan"  (str.  46). 

Pored  ovih  konkretnih  povijesnih  motiva  Mock  postavlja  pitanje  o  „Lutherovoj  bolesti"  (str. 
49).  „Ovo  je  zapravo  slučaj  koji  kao  u  svakoj  psihijatrijskoj  klinici  ili  psihoterapeutskoj  praksi 
pripada  u  svakodnevicu"  (str.  49).  Nakon  kratkog  psihološkog  izleta-tumačenja,  koji  ovdje 


možemo  preskočiti,  Mock  primjenjuje  ove  spoznaje  (psihologije)  na  Luthera.  „Kada  polazimo 
od  vanjskog  obilježja,  (...)  onda  se  Luther  prema  njegovoj  tjelesnoj  građi  mora  ubrojiti  u 
pikničkog  tipa  (tip  ljudi  zbijene  građe  tijela,  op.  prev.).  Na  ovu  konstituciju  nailazimo  (...)  kod 
dvije  trećine  manično-depresivnih"  (str.  63).  „Osim  toga  se  na  nekoliko  Lutherovih  slika  može 
raspoznati  takozvana  'Veraguthova  bora',  (Otto  Veraguth,  švicarski  neurolog,  1870.-1940., 
op.  prev.)  premda  su  to  portreti,  a  ne  fotografije.  Ova  bora  -  funkcionalna  promjena  u 
medialnoj  trećini  gornjog  očnog  kapka  -  posebno  je  primjetljiv  znak  depresije",  (ebd.)  „Kod 
Luthera  se  poklapaju  gotovi  svi  endogeni  i  egzogeni  uvjeti  i  uzroci,  koliko  se  to  iz  simptoma 
može  ustanoviti"  (str.  64).  „Luther  bez  ozbiljnih  pogrešaka  njegovih  pretpostavljenih  nikada 
nije  pronašao  ravnotežu  između  'Ora  et  labora'"  (str.  64).  Kada  se  sve  te  izjave  uzmu  skupa, 
njegova  hiper-akivnost  (pisao  je  izvanredno  mnogo,  104  sveska  obuhvaća  Weimarško 
izdanje),  njegovi  napadaji  nesvjestice  zbog  „straha  i  trepeta"  str.  60),  onda  se  čovjek  samo 
može  složiti  sa  Mockovim  zaključkom:  „Teološki  novo  (u  Lutherovoj  teologiji)  nikako  nije 
izmjena  shvaćanja  od  aktivne  ka  pasivnoj  pravednosti  (...),  nego  novo  u  tome  bilo  je  samo 
ono  Lutherovo  'sola',  samo  iz  vjere,  bez  djela  i  ljubavi,  što  doduše  nije  biblijski,  ali  postaje 
razumljivo  iz  njegovog  manično-depresivnog  stanja"  (str.  69).  „Lutherova  depresivna  stanja 
izmjenjuju  se  s  presretnim  osjećajima,  kao  pod  utjecajem  droge,  proročkom  sviješću  o 
poslanju,  i  nenadmašivom  vrijednošću  vlastitog  samopouzdanja"  (str.  67).  0  potonjem  Mock 
navodi  užasne  primjere:  „Prijatelju  i  neprijatelju  mogu  samo  reći:  Prihvati  pobožno  što  Krist 
kroz  mene  tebi  govori,  jer  koliko  znam,  ja  se  ne  varam.  (...)  Krist  govori  kroz  mene"  (str.  73). 
„Mogu  tumačiti  psalme  i  proroke,  to  oni  ne  mogu  (...),  mogu  moliti,  to  oni  ne  mogu"  (str.  73). 
Rezimirajući  Mock  zaključuje:  „Bez  ovog  uvažavanja,  njegova  teologija  ostaje  knjiga  s  mnogo 
pečata"  (str.  75).  „Lutherova  vjera,  čisto  imanentno,  egocentrično  zarobljena  u  sebe,  i 
empirički  neovisna,  znak  je  njegove  teške  bolesti,  i  tragično  postaje  polazna  točka 
sudbonosnih  zabluda  u  teologiji  i  filozofiji"  (str.  83). 


Svakom  koga  zanima  crkvena  povijest,  koji  konačno  želi  u  ruke  uzeti  vjerodostojnu  knjigu  o 
Lutheru,  ovo  se  djelo  osobito  preporučuje. 


Manfred  Schneider 

